BCP ใจป๋า! ตรึงราคาน้ำมัน-จัดประกันอุบัติเหตุฟรี 1 แสนบาท ช่วงเทศกาลปีใหม่
BCP ใจป๋า! ประกาศตรึงราคาน้ำมันช่วงเทศกาลปีใหม่ พร้อมจัดประกันอุบัติเหตุฟรี 1 แสนบาท เพื่อมอบของขวัญให้นักเดินทาง
22 ธ.ค. 2559

นายชัยวัฒน์ โควาวิสารัช ประธานเจ้าหน้าที่บริหารและกรรมการผู้จัดการใหญ่ บริษัท บางจากปิโตรเลียม จำกัด (มหาชน) หรือ BCP เปิดเผยว่า บริษัทจะตรึงราคาน้ำมันขายปลีกในช่วงวันที่ 29 ธ.ค.59- 3 ม.ค.60 ถึงแม้ว่าราคาน้ำมันดิบในตลาดโลกอาจจะปรับเพิ่มขึ้นก็ตาม แต่หากราคาน้ำมันดิบในตลาดโลกปรับลดลง บริษัทจะปรับลดราคาน้ำมันลงด้วย เพื่อมอบเป็นของขวัญและแทนคำขอบคุณให้กับคนไทยที่เดินทางเยี่ยมครอบครัวญาติมิตรและท่องเที่ยว
นอกจากนี้บริษัท ยังได้จัดโครงการสัญจรปลอดภัย สุขใจทั่วประเทศ ระหว่างวันที่ 29 ธ.ค.59 – 4 ม.ค.60 สมาชิกบัตรแก๊สโซฮอล์คลับและดีเซลคลับ รับสิทธิประกันอุบัติเหตุทุนประกัน 100,000 บาท ฟรี พร้อมบริการให้ความช่วยเหลือฉุกเฉินบนท้องถนนตลอด 24 ชั่วโมง เพียงลงทะเบียนผ่าน http://www.bangchak.co.th/bangchak-cards/ ตั้งแต่วันนี้ – 28 ธ.ค.59
โครงการ”ตรวจรถฟรี ขับขี่ปลอดภัย ถวายพ่อหลวง” ที่ได้ร่วมกับกรมการขนส่งทางบก รณรงค์เรื่องความปลอดภัย และเตรียมความพร้อมของสภาพรถก่อนเดินทาง โดยให้บริการตรวจเช็คสภาพรถฟรี 11 รายการ อาทิ น้ำมันเบรคและคลัทช์ น้ำมันเกียร์ น้ำมันเฟืองท้าย ก้านปัดน้ำฝนและน้ำฉีดกระจก ฯลฯ พร้อมมอบส่วนลดไส้กรองน้ำมันเครื่อง 10% ณ ศูนย์บริการ Green Serve และ Wash Pro ในสถานีบริการน้ำมันบางจาก 45 สาขาทั่วประเทศ ตั้งแต่วันนี้ – 15 ม.ค.60
ทั้งนี้ บริษัทยังได้เตรียมสำรองน้ำมัน ทั้งที่สถานีบริการและคลังน้ำมันทุกภูมิภาค เพิ่มจำนวนรถขนส่ง เพื่อให้ประชาชนที่เดินทางมีน้ำมันใช้อย่างเพียงพอ พร้อมจัดกำลังทีมเสริมเพื่อช่วยจัดการจราจรภายในสถานีบริการน้ำมัน เตรียมพร้อมห้องน้ำสะอาด ตู้ ATM ธุรกิจเสริม เช่น ร้านกาแฟอินทนิล ร้านสะดวกซื้อ SPAR ใบจาก บิ๊กซี มินิ ที่พร้อมบริการเครื่องดื่ม อาหารว่าง สินค้าอุปโภคบริโภค สำหรับผู้เดินทางได้พักเติมพลังและผ่อนคลายความเหนื่อยล้า 
นอกจากนี้ บริษัทยังร่วมกับการท่องเที่ยวแห่งประเทศไทย (ททท.) มอบฟรีหนังสือ “70 เส้นทางตามรอยพระบาท” สำหรับผู้ที่เดินทางข้ามจังหวัดและแวะเติมน้ำมันที่สถานีบริการน้ำมันบางจากบนเส้นทางสายหลักใน 5 จังหวัด 5 ภาค คือ พระนครศรีอยุธยา นครสวรรค์ นครราชสีมา ชลบุรี และเพชรบุรี เพื่อร่วมส่งเสริมการท่องเที่ยวไทย
            